Jannie du Plessis oefen saam met Leeus | Netwerk24
Deur Christo Buchner 25 November 2019 17:28
Jannie du Plessis. Foto: Gallo Images
Jannie du Plessis (naaslinks, voor) en Carlu Sadie (heel links, voor) is twee van die Leeus se stut-aanwinste vir die 2020-seisoen. Sadie het as leenspeler van die Westelike Provinsie reeds vanjaar die Leeus uitgedraf. Foto: Twitter | Emirates Lions
Op die oefenfoto van die Leeus-stutte spog Du Plessis met ’n stewige snor, wat sonder twyfel vir die Movember-veldtog gekweek is.
Soos Du Plessis het die Kapenaar Carlu Sadie hom ook by die Leeus aangesluit vir die Super-seisoen.
Hy was vanjaar deel van die Leeus se Super-veldtog as leenspeler en het toe teruggekeer na die Westelike Provinsie vir die Curriebeker-seisoen.
Die loskopstut Dylan Smith, wat vanjaar die grootste deel van die Super-reeks met verskeie beserings misgeloop het, was ook Maandag een van die klomp voorrymanne wat Du Plessis by sy nuwe tuiste in die Goudstad verwelkom het.
Die ander stutte in die groep is Johannes Jonker, Sti Sithole, Asenathi Ntlabakanyo, Frans van Wyk, Keagan Glade, Nathan McBeth en Leo Kruger.
Nog ’n oud-Bok, Julian Redelinghuys, sal saam met die voormalige Blou Bul-stut Wessel Roux, wat die laaste klompie jare hand bygesit het met die Leeus se junior spanne, die mentors en afrigters van die stutte wees.
Pogings om inligting by die Leeus te kry oor hoe lank Du Plessis se kontrak is, was vrugteloos.
Meer oor: Leeus | Jannie Du Plessis | Superrugby